Dagitoy a pammadayaw— ti Pedro Bucaneg Award ken ti Leona Florentino Award— ti kangatuan a pammadayaw a maited ti gunglo kadagiti mannurat iti Ilokano a nakaipaay iti naisangsangayan a gapuanan— sinurat ken tignay— a nakatulong iti pannakasaluad ken pannakapadur-as ti Literatura Ilokana.
Maipaay ken ni Rochina, tubo iti Ilocos Sur, ti Pedro Bucaneg Award “gapu kadagiti nobela, sarita ken daniwna a pakaanninawan ti naiduma a panaglagana kadagiti balikas ken iti panagbalinna a timek dagiti gagangay a kameng ti gimong babaen dagiti pinarsuana a karakter a pakairamanan ni Ciano Bassit ken kadagiti pinarnuayna a lugar a pakairamanan ti Bussawit.”
Maipaay met ken ni Duldulao, tubo iti Ilocos Norte, ti Leona Florentino Award, “gapu kadagiti nobela ken saritana a napatak a nakayuritan, saan laeng a ti pagwadan nga akem ti babai iti bukodna a pamilia, no di pay ket ti di marubsi a pammatina iti kaadda ti bileg dagiti babbai ken iti panangaramatda koma iti daytoy a bileg a tumulong iti pannakapadur-as ti ania man a tay-ak a pinilida a pakigamuluan.”
Naadaw iti nagan ni Pedro Bucaneg, ti mabigbig nga Ama ti Literatura Ilokana, ti Pedro Bucaneg Award, kas pangtaginayon met iti lagip daytoy mabigbig a nangsurat iti “Biag ni Lam-ang” nga epiko dagiti Ilokano, idinto a ti Leona Florentino Award, naadaw met iti nagan ni Leona Florentino, kas pangtaginayon met iti lagip daytoy babai a mannaniw a tubo iti Vigan, Ilocos Sur ken mabigbig a “Sappho ti Filipinas.” Ni Sappho ti kalatakan kadagiti mannaniw a babbai iti nagkauna a Gresia.
Kabayatanna, ti Dap-ayan 2016 wenno maika-48 a nailian a kombension dagiti mannurat nga Ilokano ket ilungalong ti GUMIL Filipinas kas pangrambak iti Bulan ti Literatura nga Ilokano ken Nailian a Bulan ti Literatura iti pannakitinnulong ti National Commission for Culture and the Arts, Gobierno Probinsial ti Apayao ken iti panangsangaili ti GUMIL Apayao chapter. (GF Secretariat)
ilo_Latn ilo_Latn ilo_Latn ilo_Latn ilo_Latn